CELEX: 32017D0099
Language: mt
Date: 2017-01-18 00:00:00
Title: Deċiżjoni ta' Implimentazzjoni tal-Kummissjoni (UE) 2017/99 tat-18 ta' Jannar 2017 li temenda d-Deċiżjoni 93/195/KEE dwar is-saħħa tal-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta' żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja lejn il-Messiku u l-Istati Uniti tal-Amerka, u li temenda l-Anness I tad-Deċiżjoni 2004/211/KE fir-rigward tal-annotazzjonijiet għaċ-Ċina u l-Messiku fil-lista ta' pajjiżi terzi u partijiet minnhom minn fejn huma awtorizzati l-importazzjonijiet fl-Unjoni ta' ekwidi ħajjin u ta' semen, ova u embrijuni tal-ispeċi ekwina (notifikata bid-dokument C(2017) 128) (Test b'rilevanza għaż-ŻEE. )

20.1.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 16/44
               
            DEĊIŻJONI TA' IMPLIMENTAZZJONI TAL-KUMMISSJONI (UE) 2017/99
      tat-18 ta' Jannar 2017
      li temenda d-Deċiżjoni 93/195/KEE dwar is-saħħa tal-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta' żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja lejn il-Messiku u l-Istati Uniti tal-Amerka, u li temenda l-Anness I tad-Deċiżjoni 2004/211/KE fir-rigward tal-annotazzjonijiet għaċ-Ċina u l-Messiku fil-lista ta' pajjiżi terzi u partijiet minnhom minn fejn huma awtorizzati l-importazzjonijiet fl-Unjoni ta' ekwidi ħajjin u ta' semen, ova u embrijuni tal-ispeċi ekwina
      
         
            (notifikata bid-dokument C(2017) 128)
         
      
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa tal-annimali meħtieġa f'regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b'mod partikolari 17(3)(a) tagħha,
      Wara li kkunsidrat id-Direttiva tal-Kunsill 2009/156/KE tat-30 ta' Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta' ekwidi (2), u b'mod partikolari l-Artikolu 12(1) u (4), u l-frażi introduttorja u l-punti (a) u (b) tal-Artikolu 19 tagħha,
      Billi:
      
                  (1)
               
               
                  Id-Direttiva 2009/156/KE tistabbilixxi l-kundizzjonijiet tas-saħħa tal-annimali għall-importazzjoni tal-ekwidi ħajjin fl-Unjoni. Din tipprevedi li l-importazzjonijiet ta' ekwidi fl-Unjoni jiġu awtorizzati biss minn pajjiżi terzi li jissodisfaw ċertu rekwiżiti dwar is-saħħa tal-annimali.
               
            
                  (2)
               
               
                  Id-Deċiżjoni tal-Kummissjoni 93/195/KEE (3) tipprevedi mudelli taċ-ċertifikati tas-saħħa għad-dħul mill-ġdid fl-Unjoni ta' żwiemel reġistrati wara l-esportazzjoni temporanja biex jieħdu sehem fi tlielaq, kompetizzjonijiet u avvenimenti kulturali. Il-mudell taċ-ċertifikat tas-saħħa fl-Anness II ta' dik id-Deċiżjoni jipprevedi, fost l-oħrajn, li żiemel irreġistrat li jkun ġie esportat temporanjament għal perjodu li mhux itwal minn 30 jum, mindu ħareġ mill-Unjoni, irid ikun sar biss fil-pajjiż terz minn fejn ġie ċċertifikat għad-dħul mill-ġdid fl-Unjoni jew f'pajjiż terz assenjat għall-istess grupp sanitarju kif indikat fl-Anness I ta' dik id-Deċiżjoni.
               
            
                  (3)
               
               
                  L-avvenimenti ekwestri tal-LG Global Champions Tour se jsiru taħt l-awspiċi tal-Fédération Equestre Internationale f'Miami, fl-Istati Uniti, u fiż-żona metropolitana tal-Belt tal-Messiku, il-Messiku, mit-30 ta' Marzu sat-30 ta' April 2017.
               
            
                  (4)
               
               
                  Billi l-avvenimenti ekwestri tal-LG Global Champions Tour fl-Istati Uniti tal-Amerika u fiż-żona metropolitana tal-Belt tal-Messiku se jkunu soġġetti għal livell għoli ta' superviżjoni veterinarja uffiċjali, huwa possibbli li jiġu stipulati kundizzjonijiet ta' ċertifikazzjoni veterinarja u ta' saħħa tal-annimali speċifiċi għad-dħul mill-ġdid ta' dawk iż-żwiemel li jkunu ġew esportati temporanjament għal perjodu ta' mhux aktar minn 30 jum bl-iskop li jieħdu sehem f'dawk l-avvenimenti ekwestri.
               
            
                  (5)
               
               
                  Sabiex ikun awtorizzat id-dħul mill-ġdid fl-Unjoni bejn it-30 ta' Marzu u t-30 ta' April 2017 taż-żwiemel irreġistrati għat-tlielaq, għall-kompetizzjonijiet u għall-avvenimenti kulturali wara l-esportazzjoni temporanja bl-iskop li jieħdu sehem fl-LG Global Champions Tour f'Miami u fil-Belt tal-Messiku, u sabiex jiġi previst mudell taċ-ċertifikat tas-saħħa li jkopri dawn iż-żwiemel irreġistrati, jeħtieġ li tiġi emendata d-Deċiżjoni 93/195/KEE.
               
            
                  (6)
               
               
                  Id-Deċiżjoni 93/195/KEE għandha għalhekk tiġi emendata skont dan.
               
            
                  (7)
               
               
                  Id-Deċiżjoni tal-Kummissjoni 2004/211/KE (4) li tistabbilixxi lista ta' pajjiżi terzi, jew ta' partijiet minnhom fejn tapplika r-reġjonalizzazzjoni, li minnhom l-Istati Membri għandhom jawtorizzaw l-importazzjoni ta' ekwidi u ta' semen, ova u embrijuni tagħhom, u tindika l-kundizzjonijiet l-oħra li huma applikabbli għal dawn l-importazzjonijiet. Din il-lista jistipulaha l-Anness I tad-Deċiżjoni 2004/211/KE.
               
            
                  (8)
               
               
                  Sabiex jorganizzaw f'pajjiżhom l-avveniment ekwestri tal-Global Champions Tour tul perjodu ta' 30 jum fl-2014, l-2015, u l-2016, imtella' taħt l-awspiċi tal-Fédération Equestre Internationale (FEI), l-awtoritajiet kompetenti Ċiniżi talbu li parti miż-żona metropolitana ta' Shanghai tiġi rikonoxxuta bħala żona ħielsa mill-mard tal-ekwini.
               
            
                  (9)
               
               
                  Fid-dawl tal-garanziji u tal-informazzjoni pprovduta mill-awtoritajiet Ċiniżi u sabiex jiġi previst id-dħul mill-ġdid fl-Unjoni ta' żwiemel irreġistrati wara l-esportazzjoni temporanja lejn parti speċifika mit-territorju taċ-Ċina għal skeda ta' żmien limitat, skont ir-rekwiżiti tad-Deċiżjoni 93/195/KEE, il-Kummissjoni adottat id-Deċiżjonijiet ta' Implimentazzjoni 2014/127/UE (5), (UE) 2015/557 (6) u (UE) 2016/361 (7) li permezz tagħhom ir-reġjun CN-2 ġie approvat b'mod temporanju.
               
            
                  (10)
               
               
                  L-awtoritajiet kompetenti Ċiniżi talbu li r-reġjun CN-2 jiġi rikonoxxut bħala żona ħielsa mill-mard tal-ekwini għall-finijiet tal-LG Global Champions Tour 2017, li se jittellgħu taħt l-awspiċi tal-Fédération Equestre Internationale (FEI). Billi dan l-avveniment se jittella' taħt l-istess kundizzjonijet ta' kwarantina u ta' saħħa tal-annimali kif kienu applikabbli fl-2014, fl-2015 u fl-2016, huwa xieraq li tiġi adattata d-data fil-kolonna 15 tat-tabella fl-Anness I tad-Deċiżjoni 2004/211/KE fir-rigward tar-reġjun CN-2 sabiex tiġi prevista approvazzjoni temporanja ta' dik iż-żona biss.
               
            
                  (11)
               
               
                  Billi ż-żona metropolitana tal-Belt tal-Messiku hija reġjun ta' altitudni għolja b'riskju iktar baxx tat-trażmissjoni permezz ta' vettur tal-istomatite vexxikulari jew ċerti sottotipi ta' enċefalomjelite ekwina tal-Venezwela, u billi hija reġjun li fih l-enċefalomjelite ekwina tal-Venezwela ma ġietx irrappurtata għal aktar minn sentejn, id-dħul mill-ġdid fl-Unjoni ta' żwiemel reġistrati għal tlielaq, kompetizzjonijiet u avvenimenti kulturali wara l-esportazzjoni temporanja għal perjodu ta' inqas minn 30 jum lejn iż-żona metropolitana tal-Belt tal-Messiku għandu jiġi awtorizzat mit-30 ta' Marzu 2017 sat-30 ta' April 2017. Jeħtieġ li ssir emenda fl-annotazzjoni għall-Messiku fil-lista tal-Anness I tad-Deċiżjoni 2004/211/KE.
               
            
                  (12)
               
               
                  Id-Deċiżjoni 2004/211/KE għandha għalhekk tiġi emendata skont dan.
               
            
                  (13)
               
               
                  Il-miżuri stipulati f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DIN ID-DEĊIŻJONI:
      Artikolu 1
      Id-Deċiżjoni 93/195/KEE hija emendata kif ġej:
      
                  (1)
               
               
                  Fl-Artikolu 1, l-aħħar inċiż jinbidel b'dan li ġej:
                  
                              “—
                           
                           
                              ħadu parti fl-avvenimenti ekwestri tal-LG Global Champions Tour f'Miami, l-Istati Uniti, u fl-Belt tal-Messiku, il-Messiku, u jissodisfaw ir-rekwiżiti stipulati f'ċertifikat tas-saħħa mfassal skont il-mudell taċ-ċertifikat tas-saħħa stabbilit fl-Anness X ta' din id-Deċiżjoni.”
                           
                        
            
                  (2)
               
               
                  L-Anness X jinbidel bit-test li hemm fl-Anness I ta' din id-Deċiżjoni.
               
            Artikolu 2
      L-Anness I tad-Deċiżjoni 2004/211/KE huwa emendat skont l-Anness II ta' din id-Deċiżjoni.
      Artikolu 3
      Din id-Deċiżjoni hija indirizzata lill-Istati Membri.
      
         Magħmul fi Brussell, it-18 ta' Jannar 2017.
         
            
               Għall-Kummissjoni
            
            Vytenis ANDRIUKAITIS
            
               Membru tal-Kummissjoni
            
         
      
      
         (1)  ĠU L 268, 14.9.1992, p. 54.
      
         (2)  ĠU L 192, 23.7.2010, p. 1.
      
         (3)  Id-Deċiżjoni tal-Kummissjoni 93/195/KEE tat-2 ta' Frar 1993 dwar is-saħħa tal-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta' żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja (ĠU L 86, 6.4.1993, p. 1).
      
         (4)  Id-Deċiżjoni tal-Kummissjoni 2004/211/KE tas-6 ta' Jannar 2004 li tistabbilixxi l-lista ta' pajjiżi terzi u ta' partijiet mit-territorju tagħhom li minnhom l-Istati Membri jawtorizzaw l-importazzjoni ta' equidae ħajjin u ta' semen, ova u embrijuni tal-ispeċi ekwina, u li temenda d-Deċiżjonijiet 93/195/KEE u 94/63/KE (ĠU L 73, 11.3.2004, p. 1).
      
         (5)  Id-Deċiżjoni ta' Implimentazzjoni tal-Kummissjoni 2014/127/UE tas-7 ta' Marzu 2014 li temenda l-Anness I tad-Deċiżjoni 2004/211/KE fir-rigward tal-annotazzjoni taċ-Ċina fil-lista ta' pajjiżi terzi u ta' partijiet fit-territorju tagħhom li minnhom hija awtorizzata l-importazzjoni fl-Unjoni ta' ekwidi ħajjin u ta' semen, ova u embrijuni tal-ispeċi ekwina (ĠU L 70, 11.3.2014, p. 28).
      
         (6)  Id-Deċiżjoni ta' Implimentazzjoni tal-Kummissjoni (UE) 2015/557 tal-31 ta' Marzu 2015 li temenda l-Anness I tad-Deċiżjoni 2004/211/KE fejn tidħol l-entrata taċ-Ċina fil-lista ta' pajjiżi terzi u ta' partijiet fit-territorju tagħhom li minnhom hija awtorizzata l-importazzjoni fl-Unjoni ta' ekwidi ħajjin u ta' semen, ova u embrijuni tal-ispeċi ekwina (ĠU L 92, 8.4.2015, p. 107).
      
         (7)  Id-Deċiżjoni ta' Implimentazzjoni tal-Kummissjoni (UE) 2016/361 tal-10 ta' Marzu 2016 li temenda l-Anness I tad-Deċiżjoni 2004/211/KE fejn tidħol l-entrata taċ-Ċina fil-lista ta' pajjiżi terzi u ta' partijiet fit-territorju tagħhom li minnhom hija awtorizzata l-importazzjoni fl-Unjoni ta' ekwidi ħajjin u ta' semen, ova u embrijuni tal-ispeċi ekwina (ĠU L 67, 12.3.2016, p. 57).
      
         ANNESS I
         
            
               “ANNESS X
               Test ta 'immaġni
               
                  ĊERTIFIKAT TAS-SAĦĦA
                  għad-dħul mill-ġdid fl-Unjoni ta’ żwiemel irreġistrati wara esportazzjoni temporanja lejn l-Istati Uniti tal-Amerka u lejn il-Messiku għal massimu ta’ 30 jum biex jipparteċipaw f’kompetizzjonijiet f’Miami u fiż-żona metropolitana tal-Belt tal-Messiku
                  Nru taċ-Ċertifikat:
                  Avveniment speċifiku:
                  Parteċipazzjoni fl-LG Global Champions Tour f’Miami, l-Istati Uniti tal-Amerka, u ż-żona metropolitana tal-Belt tal-Messiku, fil-Messiku.
                  Pajjiż terz tad-dispaċċ: Il-Messiku (3)/L-Istati Uniti tal-Amerka (3)
                  Il-ministeru responsabbli: (niżżel l-isem tal-Ministeru)
                  I. Identifikazzjoni taż-żiemel
                  (a) Nru tad-dokument ta’ identifikazzjoni:
                  (b) Ivvalidat minn:
                  (isem l-awtorità kompetenti)
                  II. Oriġini taż-żiemel
                  Iż-żiemel għandu jintbagħat minn:
                  (il-post tal-kunsinna)
                  lejn:
                  (il-post tad-destinazzjoni)
                  bl-ajru:
                  (in-numru tat-titjira)
                  Isem u indirizz tal-kunsinnatur:
                  Isem u indirizz tad-destinatarju:
                  III. Informazzjoni dwar is-saħħa
                  Jiena, li ismi jidher iffirmat aktar ’l isfel, niċċertifika li ż-żiemel deskritt aktar ‘il fuq jissodisfa l-kundizzjonijiet li ġejjin:
                  (a) ġej minn pajjiż fejn il-mard li ġej jiġi notifikat b’mod obbligatorju: il-marda Afrikana taż-żwiemel, id-durina, il-glanders, l-enċefalomjelite ekwina (tal-għamliet kollha inklużi l-enċefalomjelite ekwina tal-Venezwela), l-anemija infettiva taż-żwiemel, l-istomatite vexxikulari, ir-rabja u l-antraċe;
                  (b) ġie eżaminat illum u ma wera l-ebda sinjal kliniku ta’ mard (1);
                  (c) mhux maħsub biex jinqatel skont programm nazzjonali ta’ mard infettiv jew qerda ta’ mard li jittieħed;
                  (d) mindu daħal fil-pajjiż terz jew, fil-każ tar-reġjonalizzazzjoni uffiċjali skont il-leġiżlazzjoni tal-Unjoni, f’parti mit-territorju tal-pajjiż terz (2), kien residenti f’azjendi li għandhom superviżjoni veterinarja, kien miżmum fi stalel separati mingħajr ma ġie f’kuntatt ma’ ekwidi ta’ stat ta’ saħħa iktar baxx ħlief waqt il-kompetizzjoni;
                  (e) ġej mit-territorju jew, fil-każ ta’ reġjonalizzazzjoni uffiċjali skont il-leġiżlazzjoni tal-Unjoni, minn parti tat-territorju ta’ pajjiż terz li fih:
                  (i) l-enċefalomjelite ekwina tal-Venezwela ma tfaċċatx matul l-aħħar sentejn;
                  (ii) ma kienx hemm każijiet ta’ durina matul l-aħħar sitt xhur;
                  (iii) ma kienx hemm każijiet ta’ glanders matul l-aħħar sitt xhur;
               
               Test ta 'immaġni
               
                  (f) mhux ġej mit-territorju jew minn parti mit-territorju ta’ pajjiż terz li hu meqjus, skont il-leġiżlazzjoni tal-Unjoni Ewropea, li hu infettat mill-marda Afrikana taż-żwiemel;
                  (g) mhux ġej minn stabbiliment li kien soġġett għal ordni ta’ projbizzjoni għal raġunijiet ta’ saħħa tal-annimali u lanqas ma kellu kuntatt ma’ ewkini minn stabbiliment li kien soġġett għal ordni ta’ projbizzjoni għal raġunijiet ta’ saħħa tal-annimali li stipulat il-kundizzjonijiet li ġejjin:
                  (i) jekk mhux l-annimali kollha tal-ispeċi suxxettibbli għal marda waħda jew iktar mill-mard imsemmi minn hawn ‘il quddiem tneħħew mill-istabbiliment, il-projbizzjoni damet għal:
                  — sitt xhur fil-każ ta’ enċefalomjelite ekwina, b’bidu mid-data li fiha l-ekwini li jsofru mill-marda jkunu nqatlu jew tneħħew mill-istabbiliment,
                  — il-perjodu meħtieġ biex jitwettqu żewġ testijiet Coggins tliet xhur minn xulxin li jagħtu riżultati negattivi fuq kampjuni meħudin mill-annimali li jkun fadal wara li jkunu ġew maqtula l-annimali infettati, fil-każ ta’ anemija ekwina infettata,
                  — xahar mill-aħħar każ irreġistrat, fil-każ ta’ rabja,
                  — 15-il ġurnata mill-aħħar każ irreġistrat, fil-każ tal-anthraċe;
                  (ii) jekk l-annimali kollha tal-ispeċi suxxettibbli għall-marda jkunu nqatlu jew tneħħew mill-istabbiliment, il-perjodu ta’ projbizzjoni għandu jkun ta’ 30 jum, jew ta’ 15-il jum fil-każ tal-antraċe, b’bidu mill-ġurnata meta l-istabbiliment ikun tnaddaf u ġie ddiżinfettat wara l-qerda jew it-tneħħija tal-annimali.
                  (h) jiġi minn stabbiliment li:
                  (i) jew kien suġġett għal ordni ta’ projbizzjoni għall-istomatite vexxikulari u l-annimal ma kellux kuntatt ma’ ekwini minn stabbiliment li kien suġġett għal din l-ordni ta’ projbizzjoni matul is-sitt xhur li għaddew (3); jew
                  (ii) kien ħieles mill-istomatite vexxikulari matul it-30 ġurnata qabel it-tluq u protett minn insetti li jittrażmettu l-mard matul dawk it-30 ġurnata qabel it-tluq u fejn kien sottopost għal wieħed minn dawn it-testijiet tas-saħħa mwettqa fuq kampjun tad-demm meħud mhux qabel 21 jum wara l-bidu tal-perjodu tal-protezzjoni mill-vetturi:
                  — test tan-newtralizzazzjoni tal-vajrus li jagħti riżultat negattiv f’dilwizzjoni ta’ serum ta’ 1 fi 12 (3);
                  — test seroloġiku mwettaq u jagħti riżultat negattiv skont il-punt B(2) tal-Kapitolu 2.1.19 tal-Manwal ta’ Testijiet Dijanjostiċi u Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali (OIE) (3);
                  (i) sa fejn naf jien, ma kienx f’kuntatt ma’ ekwini li jsofru minn mard li jinfetta jew kontaġġjuż fil-15-il jum qabel din id-Dikjarazzjoni.
                  IV. Informazzjoni dwar residenza u kwarantina:
                  (a) Iż-żiemel daħal fit-territorju tal-Messiku (3)/l-Istati Uniti tal-Amerka (3) on (4).
                  (b) Iż-żiemel wasal fil-Messiku (3)/l-Istati Uniti tal-Amerka (3) minn Stat Membru tal-Unjoni Ewropea jew mill-Messiku (3)/l-Istati Uniti tal-Amerka (3).
                  (c) Sa fejn jista’ jkun aċċertat, iż-żiemel ma kienx kontinwament barra l-Unjoni Ewropea għal 30 jum jew aktar, inkluża d-data tar-ritorn skedata skont dan iċ-ċertifikat, u ma kienx barra mill-Messiku jew barra mill-Istati Uniti tal-Amerka mindu telaq mill-Unjoni Ewropea.
                  V. Iż-żiemel se jintbagħat f’vettura nadifa u disinfettata minn qabel b’disinfettant uffiċjalment rikonoxxut fil-pajjiż terz tad-dispaċċ u ddisinjata b’tali mod li l-ħmieġ, il-mifrex jew l-għalf ma’ jistax joħroġ waqt it-trasport.
               
               Test ta 'immaġni
               
                  VI. Dan iċ-ċertifikat huwa validu għal 10 ijiem.
                  Data
                  Post
                  Timbru u firma tal-veterinarju uffiċjali (1)
                  Isem b’ittri kbar u l-pożizzjoni.
                  (1) Il-kulur tat-timbru u l-firma għandhom ikunu differenti minn dak użat għall-istampar.
                  (1) Dan iċ-ċertifikat għandu jinħareġ dakinhar tat-tagħbija tal-annimal biex jintbagħat lejn l-Unjoni Ewropea jew fl-aħħar jum tax-xogħol qabel l-imbarkazzjoni.
                  (2) Id-Deċiżjoni tal-Kummissjoni 2004/211/KE tas-6 ta’ Jannar 2004 li tistabbilixxi l-lista ta’ pajjiżi terzi u ta’ partijiet mit-territorju tagħhom li minnhom l-Istati Membri jawtorizzaw l-importazzjoni ta’ equidae ħajjin u ta’ semen, ova u embrijuni tal-ispeċi ekwina, u li temenda d-Deċiżjonijiet 93/195/KEE u 94/63/KE (ĠU L 73, 11.3.2004, p. 1).
                  (3) Ħassar kif meħtieġ.
                  (4) Niżżel id-data tad-dħul [jj/xx/ssss].
               ”
         
      
      
         ANNESS II
         It-tabella fl-Anness I tad-Deċiżjoni 2004/211/KE hija emendata kif ġej:
         
                     (1)
                  
                  
                     Fil-kolonna 15 tal-linja li tikkorrispondi mar-reġjun CN-2 taċ-Ċina, il-kliem “Validu mill-15 ta' April sal-15 ta' Mejju 2016” jinbidel bil-kliem: “Validu mill-20 ta' April sal-20 ta' Mejju 2017”.
                  
               
                     (2)
                  
                  
                     Fil-kolonna 15 tal-linja li tikkorrispondi mar-reġjun MX-1 tal-Messiku il-kliem “Validu mit-30 ta' Marzu sat-30 ta' April 2016” jinbidel bil-kliem: “Validu mit-30 ta' Marzu sat-30 ta' April 2017”.